32005R0488
L 081/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 488/2005 НА КОМИСИЯТА
от 21 март 2005 година
относно таксите и възнагражденията, събирани от Европейската агенция за авиационна безопасност
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1592/2002 на Европейския парламент и на Съвета от 15 юли 2002 г. относно общите правила в областта на гражданското въздухоплаване и за създаване на Европейска агенция за авиационна безопасност (1), и по-специално член 53, параграф 1 от него,
след консултации с управителния съвет на Европейската агенция за авиационна безопасност,
като има предвид, че:
(1)
Приходите на Европейската агенция за авиационна безопасност (наричана по-долу „Агенцията“) се образуват от вноските от Общността и от всяка европейска трета страна, която е сключила споразуменията, посочени в член 55 от Регламент (ЕО) № 1592/2002, от таксите, заплащани от заявителите за получаване на сертификати и одобрения, издавани, поддържани или изменяни от Агенцията, от възнагражденията за публикации, обработка на жалби, обучение и всички други услуги, предоставяни от Агенцията.
(2)
Приходите и разходите на Агенцията следва да бъдат балансирани.
(3)
Таксите и възнагражденията, посочени в настоящия регламент, се изискват и събират единствено от Агенцията в еуро. Те се определят по прозрачен, справедлив и еднакъв начин.
(4)
Таксите, събирани от Агенцията, не следва да застрашават конкурентоспособността на съответните европейски дружества. В допълнение, те се съставят на база, която отчита възможността на малките предприятия да извършват своите плащания. Освен това географското местоположение на дружествата на териториите на държавите-членки не следва да представлява основание за дискриминация.
(5)
Заявителят следва да бъде информиран, доколкото е възможно, за предвидимия размер на сумата, която ще бъде заплатена за осигуряваната услуга, и за начина, по който, преди започването на предоставянето на услугата, следва да се извърши заплащането. Критериите за определяне на дължимия размер на сумата следва да са ясни, еднакви и да са обществено достъпни. Когато не е възможно този размер да се определи предварително, заявителят следва да бъде съответно уведомен, преди да започне предоставянето на услугата. В такъв случай следва да се договорят ясни правила за определяне на размера, който ще бъде заплатен по време на предоставянето на услугата, преди предоставянето ѝ.
(6)
Размерът на таксите, която заявителят заплаща, следва да зависи от сложността на извършваната от Агенцията задача и от съответното работно натоварване.
(7)
Дружеството следва да разполага с добра финансова прозрачност и да е способно да предвижда разходите за таксите, които ще следва да заплаща. В същото време е необходимо да се осигури баланс между общите разноски, направени от Агенцията при изпълнение на сертификационните задачи, и общите приходи от таксите, които събира. Следователно, следва да може годишно да се ревизират размерите на таксите въз основа на финансовите резултати и прогнози на Агенцията.
(8)
Мерките, предвидени в настоящия регламент, са в съответствие със становището на комитета, създаден съгласно член 54, параграф 1 от Регламент (ЕО) № 1592/2002.
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Настоящият регламент се прилага по отношение на таксите и възнагражденията, събирани от Европейската агенция за авиационна безопасност (наричана по-долу „Агенцията“), като компенсация за услугите, които тя предоставя, включително и за доставянето на стоки.
В частност той определя случаите, в които са дължими таксите и възнагражденията, посочени в член 48, параграф 1 от Регламент (ЕО) № 1592/2002, размерът на тези такси и възнаграждения и начинът, по който се осъществява събирането им.
Член 2
За целите на настоящия регламент се използват следните определения:
а)
„възнаграждения“ означава сумите, събирани от Агенцията и платими от заявителите на услуги, които не са свързани със сертификационните задачи, предоставяни от Агенцията;
б)
„такси“ означава сумите, събирани от Агенцията и заплащани от заявителите, за да придобият и да бъдат поддържани или изменяни сертификатите и одобренията, посочени в член 15 от Регламент (ЕО) № 1592/2002, които Агенцията издава, поддържа или изменя;
в)
„сертификационни задачи“ означава всички дейности, извършвани от Агенцията пряко или косвено с цел издаване, поддържане или изменяне на сертификатите и одобренията, посочени в член 15 от Регламент (ЕО) № 1592/2002;
г)
„заявител“ означава всяко физическо или юридическо лице, което желае да се възползва от дадена услуга, предоставяна от Агенцията, включително поддържането или изменението на сертификат или одобрение;
д)
„преки разходи“ означава разходите за заплатите на персонала, пряко зает в изпълнение на сертификационните задачи, и транспортните разходи на този персонал в контекста на сертификационните задачи;
е)
„специфични разходи“ означава разходите за настаняване и храна, извънредните разходи и пътните разходи, изплащани на персонала в контекста на сертификационните задачи;
ж)
„косвени разходи“ означава делът на общите разходи на Агенцията в резултат от изпълнението на сертификационните задачи, включително тези, произтичащи от дейността по разработването на регулаторния материал;
з)
„действителен разход“ означава действително направените разноски от Агенцията;
и)
„регулаторен материал“ означава всеки документ, изготвен от Агенцията съгласно член 14, параграф 2 от Регламент (ЕО) № 1592/2002.
ГЛАВА II
ВЪЗНАГРАЖДЕНИЯ
Член 3
Агенцията събира възнаграждения за всички услуги, включително за доставянето на стоките, които тя предоставя на заявителите, с изключение на:
а)
сертификационните задачи;
б)
предоставянето на документи и информация под всяка форма съгласно Регламент (ЕО) № 1049/2001 на Европейския парламент и на Съвета (2);
в)
безплатните документи на разположение в интернет страницата на Агенцията.
Също така Агенцията събира възнаграждения, когато е подадена жалба срещу едно от решенията ѝ съгласно член 35 от Регламент (ЕО) № 1592/2002.
Член 4
1. Размерът на възнагражденията, събирани от Агенцията, е равен на действителния разход за оказваната услуга, включително разхода за предоставянето ѝ на заявителя.
2. Дължимите възнаграждения при подаване на жалбата съгласно член 35 от Регламент (ЕО) № 1592/2002 са сума с фиксиран процент, чийто размер е определен в приложението. Когато обжалването приключи в полза на жалбоподателя, Агенцията автоматично възстановява на лицето сумата с фиксиран процент.
3. Размерът на възнагражденията се изразява в еуро. Заявителят следва да бъде уведомен за този размер преди предоставянето на услугата, заедно с условията по събирането на възнагражденията.
Член 5
Възнагражденията се заплащат от заявителя или при необходимост от лицето, подаващо жалбата.
Те се заплащат в еуро.
Когато липсва договорно споразумение за нещо друго, възнагражденията се събират преди предоставянето на услугата или при необходимост преди започване на процедурата по обжалване.
ГЛАВА III
ТАКСИ
Член 6
1. Таксите следва да осигурят общ приход, който е достатъчен да покрие всички разходи, преки, косвени и специфични, произтичащи от сертификационните задачи, включително разходите за постоянен надзор.
2. При сертификационните задачи Агенцията води отделен отчет.
За целта:
а)
събираните от Агенцията такси за компенсация за извършените сертификационни задачи се завеждат по отделна сметка и са предмет на отделна счетоводна процедура;
б)
Агенцията изготвя аналитични сметки за своите приходи и разходи; за всяка позиция, изброена в бюджетната номенклатура, се използва скала за определяне на дела на разхода в резултат от извършените сертификационни задачи.
3. Таксите са предмет на обща условна преценка в началото на всяка финансова година. Тази преценка се основава на предходните финансови резултати на Агенцията, на преценката ѝ за разходите и приходите и на бъдещия работен план.
4. За да се предотврати всякаква дискриминация между предприятията, намиращи се на териториите на държавите-членки, транспортните разходи, които се отнасят до сертификационните задачи от името на тези предприятия, се акумулират и разпределят поравно между заявителите.
5. Приложението се преразглежда и при необходимост, се ревизира, до 14 месеца след влизането в сила на настоящия регламент. След това то може да се ревизира ежегодно.
Размерите и коефициентите, определени в приложението, се публикуват в официалните издания на Агенцията.
Член 7
Таксите се състоят от един или повече от следните елементи:
а)
фиксирана част, чийто размер се променя съгласно сложността на задачата, която се извършва от Агенцията; различните стойности на фиксираната част и на коефициентите, които я определят, са посочени в приложението;
б)
променлива част, пропорционална на съответното работно натоварване, изразено в брой часове, умножено по почасовата норма, изчислена в съответствие с член 9, параграф 2; размерът на почасовата норма е посочен в приложението;
в)
размерът, равен на специфичните разходи, в резултат от извършените сертификационни задачи, които се възстановяват напълно съгласно действителния разход.
Член 8
1. Таксите се определят на нива, при които:
където:
Σ R
=
годишен размер на таксите, събирани от Агенцията
D
=
годишен разход, предвиден в бюджета на Агенцията
х
=
процент на годишните директни или косвени разходи в резултат от извършваните сертификационни задачи.
2. По време на преходния период, посочен в член 53, параграф 4, втора алинея от Регламент (ЕО) № 1592/2002, част от вноските, посочени в член 48, параграф 1, буква а) от същия регламент, могат да се използват при необходимост, за да се покрият разходите, направени от Агенцията за извършването на сертификационни задачи. В такъв случай таксите се определят през този период по следния начин:
където:
Ср
=
дял от вноската, определена в член 48, параграф 1, буква а) от Регламент (ЕО) № 1592/2002, използван за финансиране на изпълнението от Агенцията на сертификационни задачи.
От 1 януари 2008 г. най-късно Ср = 0.
Член 9
1. Размерът на таксите зависи от сложността на задачата за сертификация и съответното работно натоварване. Той се определя съгласно следната формула:
където:
R
=
дължима такса
F
=
фиксирана част в зависимост от вида извършвана операция (виж приложението)
nh
=
брой фактурирани часове (при необходимост виж приложението)
t
=
почасова ставка (при необходимост виж приложението)
S
=
специфични разходи.
2. Почасовата ставка (t) се определя от стойността на заплатите за цялата година на персонала на Агенцията, директно свързани с изпълнението на сертификационните задачи. Тя се определя съгласно следната формула:
където:
Cs
=
стойността на заплатите за цялата година (заплати, пенсионни вноски и вноски за социално осигуряване) на персонала на Агенцията, директно свързани с изпълнението на сертификационните задачи.
N
=
годишният сбор на работните часова на персонала на Агенцията, директно свързани с изпълнението на сертификационните задачи.
Член 10
Без да се нарушава член 9, когато се извършва задача за сертификация, изцяло или отчасти извън териториите на държавите-членки, таксата, която се фактурира на заявителя, включва транспортните разходи извън тези територии. За тази задача или част от нея размерът на дължимата такса се определя съгласно следната формула:
R
=
дължима такса
F
=
фиксирана част в зависимост от вида извършвана операция (виж приложението)
nh
=
брой фактурирани часа (при необходимост виж приложението)
t
=
почасова ставка (при необходимост виж приложение)
S
=
специфични разходи
V
=
допълнителни транспортни разходи.
Допълнителните транспортни разходи, които се фактурират на заявителя, включват действителните транспортни разходи извън териториите на държавите-членки и времето, което експертите прекарват в транспортните средства, и те се фактурират при почасова норма.
Член 11
При поискване от страна на заявителя задачата за сертификация може да се извърши по специален начин със съгласието на изпълнителния директор.
В такъв случай задачата за сертификация се извършва по следния начин:
а)
като се назначават различни категории персонал да изпълняват задачата, които Агенцията обикновено не би назначила за изпълнението ѝ при стандартните процедури, и/или
б)
като се използва такъв човешки ресурс за изпълнение на задачата, че операцията да се извършва по-бързо отколкото при стандартните процедури на Агенцията.
В такъв случай се прилага изключително увеличение на събираната такса, за да се покрият всички понесени от Агенцията разходи за изпълнение на специалното искане.
Член 12
1. Таксата се заплаща от заявителя. Тя се плаща в еуро.
2. Издаването, поддържането или изменението на сертификат или одобрение е предмет на изплащане на пълния размер на дължимата такса. В случай на неизплащане Агенцията може да отнеме сертификата или одобрението след официално предупреждение до заявителя.
3. Прилаганата от Агенцията тарифна таблица и условията на събирането се представят на заявителите, когато подават своите заявления.
4. За всички сертификационни задачи, които изискват да се заплати променлива част, Агенцията представя на заявителя цени, които заявителят следва да одобри, преди да започне изпълнението на въпросната задача. Агенцията променя възнагражденията, ако задачата се окаже по-лесна или може да се изпълни по-бързо, отколкото е предвидено предварително, или обратно, ако е по-сложна и отнема по-дълго време да се изпълни, отколкото Агенцията е предвидила.
5. За операциите, за които се заплаща единствено фиксираната част, половината от тази част се заплаща преди началото на въпросната задача, а остатъкът се заплаща в замяна на издаването на сертификата или одобрението.
6. За задачите, за които се заплаща променливата част, 30 % от общия размер на дължимата такса (включително всяка фиксирана част) се заплаща преди започване на изпълнението на въпросната задача и 40 % от размера се заплаща по време на изпълнението на задачата на тримесечни вноски. Остатъкът от 30 % се заплаща в замяна на издаването на сертификата или одобрението.
7. Таксите за поддържане на наличните сертификати и одобрения се заплащат съгласно графика, определен от Агенцията и предоставен на притежателите на същите сертификати и одобрения. Графикът се основава на инспекциите, които Агенцията извършва за проверяване на валидността на сертификатите и одобренията.
8. Ако след първата проверка Агенцията реши да не приеме дадено заявление, всички вече изплатени такси се връщат на заявителя с изключение на сумата за покриване на административните разходи за обработка на заявлението. Тази сума е равна на постоянната такса Г, определена в приложението.
9. Когато Агенцията следва да прекъсне дадена задача за сертификация, защото заявителят няма достатъчно средства или не отговаря на необходимите изисквания, остатъкът от всички дължими такси се заплаща напълно в момента, в който Агенцията престане да работи по задачата.
ГЛАВА IV
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 13
От 1 юни 2005 г. таксите се изискват и събират единствено от Агенцията.
Държавите-членки не събират такси за сертификационни задачи, дори когато осъществяват такива задачи от името на Агенцията.
Агенцията заплаща на държавите-членки за сертификационните задачи, които те изпълняват от нейно име.
За сертификационните задачи, извършвани от държавите-членки към 1 юни 2005 г. от името на Агенцията, Агенцията събира такси, така че да се избегне двойното им заплащане от заявителя.
Член 14
За целите на прилагане на настоящия регламент и не по-късно от 30 дни преди датата на прилагането на членове от 1 до 13 Агенцията писмено потвърждава пред Комисията, че е в състояние да поеме задачите, възложени ѝ с настоящия регламент, и по-специално да изчисли и да фактурира размера на дължимите от заявителите такси и да възстанови на държавите-членки направените разноски.
Член 15
Настоящият регламент влиза в сила на третия ден след публикуването му в Официален вестник на Европейския съюз.
Членове от 1 до 13 се прилагат от 1 юни 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 март 2005 година.